Portul Giurgiulești

Portul Giurgiulești (oficial – Portul Internațional Liber Giurgiulești; PILG) este unicul port din Republica Moldova accesibil pentru navele maritime, situat la km 133,8 (a 72,2 milă maritimă) al fluviului Dunărea, în sudul țării, fiind mărginit de România și Ucraina. PILG beneficiază de o amplasare pe traseele internaționale de comerț și transport, precum este canalul navigabil Rin-Main-Dunăre, care unește Marea Neagră, 14 state europene și Marea Nordică; sistemele de cale ferată de standard european și rus, precum și rețeaua de drumuri internaționale. Proprietarul, operatorul și investitorul general al Portului Internațional Liber Giurgiulești este compania „Danube Logistics” SRL. Portul a fost dat în exploatare la 26 octombrie 2006, după 10 ani de construcție. Istoric Odată parte a Uniunii Sovietice, până de curând Republica Moldova depindea de statele vecine mai mari, România și Ucraina, pentru a beneficia de bunuri externe și comerț. Însă, în 1999, în schimbul cedării unei porțiuni de drum contestat în partea de est a țării Ucrainei, Republica Moldova a primit o fâșie de teren cu o ieșire la Dunăre de 450 de metri, care a aparținut statului ucrainean după destrămarea Uniunii Sovietice. De pe această fâșie de teren se pot observa granițele cu România și Ucraina. În 2007, terminalul petrolier de la portul Giurgiulești a devenit activ, iar în 2009, au plecat primele transporturi din terminalul de cereale. În februarie 2026, guvernul României a anunțat că Administrația Porturilor Maritime va cumpăra operatorului portului, ICS Danube Logistics. Achiziția de către România (2025–2026) Interesul României pentru preluarea operatorului portului a fost exprimat în toamna anului 2023. În august 2024, Guvernul României a aprobat inițierea negocierilor cu Banca Europeană pentru Reconstrucție și Dezvoltare (BERD) pentru achiziționarea companiei ICS Danube Logistics, deținătoarea pachetului integral de acțiuni al operatorului portuar. În aprilie 2025, BERD a lansat o licitație internațională pentru identificarea unui investitor strategic pe termen lung. La 24 aprilie 2025, Compania Națională Administrația Porturilor Maritime SA Constanța (denumită în continuare Portul Constanța) a depus ofertă de achiziție. Printre concurenți s-a numărat și Portul Burgas din Bulgaria. În iulie 2025, Consiliul pentru examinarea investițiilor de importanță pentru securitatea Republicii Moldova a aprobat cererea preliminară a Portului Constanța. La 31 decembrie 2025, BERD a semnat Acordul de Cumpărare de Acțiuni (Share Purchase Agreement – SPA) pentru vânzarea a 100% din acțiunile ICS Danube Logistics către Portul Constanța. La 12 februarie 2026, acordul a fost aprobat de acționarii Portului Constanța, iar la 26 martie 2026, Parlamentul Republicii Moldova a adoptat Legea nr. 39 pentru modificarea Legii nr. 8/2005 cu privire la Portul Internațional Liber „Giurgiulești". Valoarea tranzacției s-a ridicat la aproximativ 62 de milioane de dolari (circa 57 de milioane de euro), sumă alocată de Guvernul României la 9 aprilie 2026 prin suplimentarea bugetului Ministerului Transporturilor și Infrastructurii cu 281,626 milioane de lei din fondul de rezervă bugetară, în vederea majorării capitalului social al Portului Constanța. Portul Constanța s-a angajat suplimentar la investiții de minimum 28 de milioane de dolari în infrastructura portuară după finalizarea tranzacției. Finalizarea achiziției a fost anunțată oficial de Guvernul României la 21 aprilie 2026. Planul de investiții al Portului Constanța vizează: dezvoltarea unui terminal cu rampe, amenajarea unui terminal pentru containere, modernizarea căii ferate, extinderea spațiilor de depozitare și digitalizarea activităților portuare. Autoritățile române au menționat, de asemenea, posibilitatea realizării unui drum expres sau a unei autostrăzi între Galați și Giurgiulești, pentru integrarea portului în rețeaua rutieră europeană, precum și parteneriate operaționale cu Portul Galați. Tranzacția a fost caracterizată de Guvernul României ca o investiție strategică menită să consolideze rolul Portului Constanța în Marea Neagră și să transforme infrastructura în hub regional la intersecția dintre Uniunea Europeană și statele vecine. Autoritățile române au subliniat, de asemenea, potențialul portului în contextul viitoarei reconstrucții a Ucrainei. Achiziția a generat reacții politice în Republica Moldova: Partidul Socialiștilor din Republica Moldova (PSRM), condus de fostul președinte Igor Dodon, a cerut readucerea portului în proprietatea statului și a invocat interesul național, propunere respinsă de majoritatea parlamentară a Partidului Acțiune și Solidaritate (PAS). Descriere Portul Giurgiulești constă din terminalul petrolier, portul mărfar și de călători și o zonă industrială. Terminalul petrolier a fost construit din investiții străine în valoare de 35 milioane dolari SUA. Dana poate primi nave maritime și barje fluviale cu pescajul de până la 6,5 m și poate descărca sau încărca până la 3 tipuri diferite de produse petroliere în același timp. Capacitatea totală de depozitare este de peste 63 de mii de metri cubi de produse petroliere, iar capacitatea maximă de transbordare va fi de peste 2 milioane tone pe an . Portul de călători (investiție de 10 milioane dolari SUA) are o capacitate de circa 300 de pasageri pe zi. Prin acest port, Republica Moldova se poziționează la un nivel mai avansat în domeniul transportului naval, ceea ce, după părerea investitorilor, va conduce la dezvoltarea turismului și a regiunii de sud a țării, va asigura o modalitate sigură, ieftină și ecologică de transportare a pasagerilor în statele din bazinul Mării Negre și Mării Mediterane . Terminalul cerealier (investiție 12 milioane dolari SUA) servește la transportul cerealelor pe cale maritimă în și din Moldova, în caz de necesitate. Are o capacitate de primire de 3.000 tone de cereale pe zi prin intermediul transportului auto și feroviar și o capacitate încărcare a unităților de transport maritime de până la 7.000 tone, cu o viteză de încărcare de 300 tone pe oră. Are o capacitate de prelucrare pentru export de până 500 mii tone cereale. Ca inconveniente, dezvoltarea portului Giurgiulești și manevrele navelor în dreptul său, sunt stînjenite de îngustimea malului moldovenesc al Dunării (doar 340 de metri), deoarece schimbul teritorial propus cu Ucraina nu a fost posibil. Pe de altă parte, rămîne de verificat dacă, în contextul de criză economică mondială, de scădere a consumului și de împuținare a zăcămintelor de hidrocarburi exploatabile, optimismul investisorilor privind traficul este justificat. Zona industrială liberă Întreaga suprafață de 120 ha are statut similar cu cel al unei zone economice libere. Zona industrială liberă din cadrul PILG oferă investitorilor naționali și internaționali un mediu favorabil pentru plasarea investițiilor și desfășurarea afacerilor la frontieră cu Uniunea Europeană, într-o țară ce beneficiază de regimul Preferințelor Autonome Comerciale (PAC). În 2010, pe teritoriul zonei industriale activau 26 de rezidenți, pe întreaga durată de activitate volumul investițiilor a constituit 46,6 mil. dolari SUA, dintre care în anul 2010 au fost investite circa 7,2 mil. dolari SUA. Date statistice Galerie de imagini Note Vezi și Schimb teritorial între Republica Moldova și Ucraina Incidentul armat de la Giurgiulești din 1940 Legături externe Materiale media legate de Portul Internațional Liber Giurgiulești la Wikimedia Commons ro en ru Site-ul oficial al companiei Danube Logistics SRL